钦定古今图书集成/理学汇编/学行典/第198卷 > 冯履祥
## 钦定古今图书集成/理学汇编/学行典/第198卷 > 冯履祥

按《宁波府志》：“冯履祥，字君德，慈谿人。生七八岁，即警
悟好读书。嘉靖壬子，补邑庠弟子员。岁丙辰，四月十
一日，倭贼犯县，履祥随父出奔。贼逼断父左手，且裂
其背，履祥以身蔽之，泣诉曰：‘此吾父也，愿无加害，宁
杀我’。贼竟刃之死。其妻袁氏遁于灵山，时孕已弥月。
迨十七日，夜梦一红面神告之曰：‘尔夫为父死，不可
使无后，吾当与尔一子，产时无恐’。”次日归，果生一子。
又值倭寇将入，贼马皆止，策之亦不前，贼不越境而
回。一方稍辑，皆灵山骠骑大将军神威之庇，与得儿
梦符，盖履祥孝感所致云。